Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Japānā un Ķīnā gatavojas postošam taifūnam. Vēja brāzmu ātrums tā epicentrā var sasniegt pat 60 metrus sekundē.

Vētra jau sasniegusi Japānas salu Okinavu. Tajā atcelti avioreisi un izdoti rīkojumi par iedzīvotāju evakuēšanos. Tomēr nopietnāki postījumi varētu būt Kjusju salā, kuru taifūns sasniegs rītdien. Varas iestādes brīdina par iespējamiem plūdiem, dubļu nogruvumiem, augstiem viļņiem piekrastē, kā arī negaisiem un tornado.

Meteorologi prognozē, ka vētra turpinās ceļu rietumu virzienā un sasniegs Korejas pussalu un Ķīnu, kur Šanhajas pilsētā apturēta prāmju satiksme un vairāk nekā 50 tūkstoši policistu norīkoti palīgā glābējiem. Austrumu pilsētā Veņdžou no šodienas slēgtas skolas, un piekrastē zvejniekiem dots rīkojums atgriezties ostās.

No citām piekrastes pilsētām evakuē atsevišķas iedzīvotāju kategorijas.

Brīdinājums par stipru vēju un iespējamiem plūdiem izplatīts arī Dienvidkorejā.

Valsts prezidents Egils Levits pirmdien Saeimā iesniedzis grozījumus Latvijas Pareizticīgās baznīcas likumā, lai pilnā mērā atzītu Latvijas Pareizticīgās baznīcas patstāvīgo un neatkarīgo (kanoniskajās tiesībās – autokefālo) statusu.

Prezidents paziņojumā Saeimai norādīja – pastāv risks, ka Krievijas Pareizticīgās baznīcas vadība vienpusēji varētu likvidēt Latvijas Pareizticīgās baznīcas pilnīgu patstāvību un neatkarību un de facto mainīt tās kanonisko statusu. Pašlaik Latvijas Pareizticīgā baznīca darbojas zem Maskavas patriarhāta, kas savukārt atbalsta Krievijā valdošo režīmu un šīs valsts karadarbību pret Ukrainu. Ar jauno likumprojektu šo ietekmi paredzēts izskaust, paziņoja Levits.

Latvijas Saeima 2019.gada vasaras sākumā grozīja Latvijas Pareizticīgās baznīcas likumu, kur drošības aspekts bija viens no anotācijā minētajiem pamatojumiem. Pēc izmaiņām likums nosaka, ka par Latvijas Pareizticīgās baznīcas metropolītu, bīskapiem un šo amatu kandidātiem drīkst būt tikai tie garīdznieki, kuri ir Latvijas pilsoņi un šeit dzīvojuši vismaz desmit pēdējos gadus.

Daugavpils pilsētas pašvaldība īsteno nozīmīgus pasākumus enerģētiskās drošības veicināšanā. Pašvaldība jau ieguldījusi vienu miljonu eiro PAS “Daugavpils siltumtīkli” pamatkapitālā, kas uzņēmumam jau šajā apkures sezonā divās siltumcentrālēs ļaus pielāgot iekārtas sašķidrinātās naftas gāzes izmantošanai siltumenerģijas ražošanā, kā arī uzsākusi projektēšanas darbus jaunas šķeldas katlumājas būvniecībai 2. siltumcentrāles (SC-2) teritorijā.

Līdz 2021. gada apkures sezonai PAS “Daugavpils siltumtīkli” ziemas periodā saražoja ap 55% no pilsētai nepieciešamās siltumenerģijas, bet atlikušos 45% iepirka no privātajiem ražotājiem. Savukārt vasaras periodā saražoja vien 29%, bet iepirka 71% siltumenerģijas. Pēc šķeldas katlumājas izbūves 3. siltumcentrāles (SC-3) teritorijā, sākot ar 2022. gada janvāri, uzņēmums ziemas periodā spēja saražot jau 85% no nepieciešamās siltumenerģijas, bet vasaras periodā pat 97%. Pateicoties šķeldas katlumājai, apkures tarifs Daugavpilī, atšķirībā no pašvaldībām, kas apkurei izmanto tikai dabasgāzi, nesasniedz 300,00 eiro.

Tiekoties ar Daugavpils pilsētas domes priekšsēdētāju, Finanšu ministrijas Parlamentārais sekretārs apstiprināja, ka Finanšu ministrija sniegs atbalstu enerģētiskās neatkarības veicināšanā, kā arī Daugavpils pilsētas pašvaldībai būs pieejams līdzfinansējums 4 miljonu eiro apmērā jaunas šķeldas katlumājas būvniecībai 2. siltumcentrāles (SC-2) teritorijā

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.